CELEX: 32007D0848
Language: sk
Date: 2007-12-11 00:00:00
Title: 2007/848/ES: Rozhodnutie Komisie z  11. decembra 2007 , ktorým sa schvaľujú určité národné programy kontroly salmonely u kŕdľov nosníc Gallus gallus [oznámené pod číslom K(2007) 6100] (Text s významom pre EHP)

19.12.2007   
            
            
               SK
            
            
               Úradný vestník Európskej únie
            
            
               L 333/83
            
         
      ROZHODNUTIE KOMISIE
   
   z 11. decembra 2007,
   ktorým sa schvaľujú určité národné programy kontroly salmonely u kŕdľov nosníc Gallus gallus
   
   [oznámené pod číslom K(2007) 6100]
   (Text s významom pre EHP)
   (2007/848/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1), a najmä na jeho článok 6 ods. 2,
   keďže:
   
               (1)
            
            
               Účelom nariadenia (ES) č. 2160/2003 je zabezpečiť, aby sa prijali správne a účinné opatrenia s cieľom zistiť a kontrolovať salmonelu a ostatných pôvodcov zoonóz v príslušných štádiách výroby, spracovania a distribúcie, a to najmä na úrovni prvovýroby, aby sa znížila ich prevalencia a riziko, ktoré predstavujú pre verejné zdravie.
            
         
               (2)
            
            
               Cieľ Spoločenstva znížiť výskyt všetkých sérotypov salmonely s významom pre verejné zdravie u nosníc Gallus gallus na úrovni prvovýroby bol stanovený v nariadení Komisie (ES) č. 1168/2006 z 31. júla 2006, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u nosníc Gallus gallus, a ktorým sa mení a dopĺňa nariadenie (ES) č. 1003/2005 (2).
            
         
               (3)
            
            
               V záujme dosiahnutia cieľa Spoločenstva členské štáty majú zriadiť národné programy kontroly salmonely u nosníc Gallus gallus a predložiť ich Komisii v súlade s nariadením (ES) č. 2160/2003.
            
         
               (4)
            
            
               Niektoré členské štáty už predložili svoje národné programy kontroly salmonely u nosníc Gallus gallus.
            
         
               (5)
            
            
               Zistilo sa, že tieto programy sú v súlade s príslušnými veterinárnymi právnymi predpismi Spoločenstva, a najmä s nariadením (ES) č. 2160/2003.
            
         
               (6)
            
            
               Tieto národné programy kontroly by sa preto mali schváliť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Národné programy kontroly salmonely u nosníc Gallus gallus, predložené členskými štátmi uvedenými v prílohe, sa schvaľujú.
   Článok 2
   Toto rozhodnutie nadobudne účinnosť 1. januára 2008.
   Článok 3
   Toto rozhodnutie je určené členským štátom.
   
      V Bruseli 11. decembra 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. EÚ L 325, 12.12.2003, s. 1. Nariadenie naposledy zmenené a doplnené nariadením Komisie (ES) č. 1237/2007 (Ú. v. EÚ L 280, 24.10.2007, s. 5).
   
      (2)  Ú. v. EÚ L 211, 1.8.2006, s. 4.
   
      PRÍLOHA
      Belgicko
      Bulharsko
      Cyprus
      Česká republika
      Dánsko
      Estónsko
      Fínsko
      Francúzsko
      Grécko
      Holandsko
      Írsko
      Litva
      Lotyšsko
      Luxembursko
      Maďarsko
      Nemecko
      Poľsko
      Portugalsko
      Rakúsko
      Rumunsko
      Slovensko
      Slovinsko
      Spojené kráľovstvo
      Španielsko
      Švédsko
      Taliansko